রাষ্ট্র হলো মানব সভ্যতার সবচেয়ে গুরুত্বপূর্ণ ইনিস্টিটিউশন। মানবের জীবনে সংস্কার, সমৃদ্ধি ও সুখশান্তি আনার ক্ষেত্রে রাষ্ট্রের ভূমিকাই চুড়ান্ত। আল্লাহর দ্বীনের বিজয়েও এটিই সবচেয়ে শক্তিশালী হাতিয়ার। তাই কোন মু’মিন কি এটি থেকে দৃষ্টি ফিরিয়ে নিতে পারে? এটি কি নবীজী (সাঃ)র সূন্নত? অথচ নবীজী(সাঃ)র জীবনে চুড়ান্ত লড়াই হয়েছে রাষ্ট্রকে দখলে নেওয়া নিয়ে। কোরআনী আইনের বাস্তবায়ন এবং বিশ্বব্যাপী তার প্রসারের কাজে রাষ্ট্রের বিকল্প নেই। আর রাষ্ট্রীয় সে শক্তিটি হাতছাড়া হয়ে গেলে বিপন্ন হয় শরিয়তের প্রতিষ্ঠা। তখন বিপন্ন হয় ন্যায়-নীতি ও কল্যাণের পথ। তখন বিপদ-সংকুল হয়ে পড়ে সিরাতুল মুস্তাকিমে চলা। তখন আজাদী পায় পাপাচারে মত্ত সমাজের অতিশয় মিথ্যাবাদী ও ক্ষমতালোভী দুবৃর্তরা। বাংলাদেশের মত অধিকাংশ মুসলিম দেশগুলী তো এখন তাদেরই দখলে। তখন রাষ্ট্রে নামায-রোযা আদায়ে বাঁধা না থাকলেও অসম্ভব হয় আল্লাহর আইন অনুযায়ী জীবন পরিচালনা।